Okresná prokuratúra Bratislava III 
Vajnorská 47, 832 77 Bratislava 3

Sp. zn. : 2 Pv 370/12/1103	Bratislava III, 11.2.2014
EEČ : 2-10-42-2014

U Z N E S E N I E

Trestná vec:	obvinený XXXXX a spol. 
Trestný čin:	ublíženie na zdraví podľa § 221 odsek 1 Trestného zákona číslo 140/1961 Zbierky zákonov v znení zákona číslo 457/2003 Zbierky zákonov

Rozhodol: 	prokurátor Okresnej prokuratúry Bratislava III
Podľa § 215 odsek 2 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 08.03.2001 v čase  o 13.00 h v Bratislave, na XXXXX ulici, pri predajni XXXXX, fyzicky napadli zamestnanca strážnej služby XXXXX XXXXX vykonávajúceho službu v uvedenej predajni a to tak, že ho kopali a udierali po tele, čím poškodenému XXXXX  spôsobili zranenia a to pomliaždenie hlavy v čelovej oblasti, tržnú ranu  1 cm na temene hlavy, pomliaždenie kolena, zlomeninu 4 prsta pravej ruky s dobou liečenia a práceneschopnosťou od 08.03.2001 do 13.04.2001.

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
   	Poverený príslušník OR PZ XXXXX III, Obvodné oddelenie PZ Nové Mesto - východ uznesením č. ORP-24/NMv-01-III zo dňa 04.12.2003 podľa § 163 ods. 1 Tr.por. vzniesol obvinenie XXXXX a XXXXX pre prečin ublíženia na zdraví spolupáchateľstvom podľa § 221 ods. 1, § 9 ods. 2 Tr.zák. účinného v čase spáchania skutku na vyššie uvedenom skutkovom základe.
	XXXXX  vo svojej výpovedi zo dňa 12.06.2006 uviedol, že v inkriminovanom čase bol v predajni DM na XXXXX ulici s XXXXX. Bol si niečo kúpiť ale už si nepamätá čo a pri tom XXXXX niečo odcudzil z predajne o čom nevedel až keď ich začal SBS kár kontrolovať. XXXXX ho odsotil, bil ho a on začal utekať.
            XXXXX vo svojej výpovedi zo dňa 08.03.2004 odmietol ku skutku vypovedať.
	Svedkyňa XXXXX vo svojej výpovedi zo dňa 17.01.2007 uviedla, že pracuje v predajni DM Drogerie, na Račianskej ulici v Bratislave, v inkriminovanom čase vošiel do predajne neznámy muž a chcel si vybrať z drahých parfumov, ktoré boli vo vitríne uzamknuté, išla ho obslúžiť, ale mal málo peňazí. Ukázala mu lacnejšie parfumy a odišla do pokladne. Všimla si, že muž prešiel do detského oddelenia a šuchotal tam igelitkou, pričom ju napadlo, že chce niečo odcudziť. Keď prechádzal cez pokladňu povedal, že si nič nevybral. Pri vchode ho chcel skontrolovať zamestnanec SBS p.XXXXX. vtedy tam pribehli dvaja ďalší muži a všetci traja sa rozbehli preč, p.XXXXX sa za nimi rozbehol a asi po pol hodine sa vrátil dobitý. 
	Zo znaleckého posudku znalca z odboru zdravotníctvo - traumatológia znalca XXXXX vyplýva, že poškodený XXXXX utrpel zranenia a to  pomliaždenie čelovej oblasti hlavy, pomliaždeniny a oderky ľavého kolenného zhybu, tržnú ranu temena hlavy dĺžky 1 cm, zlomeninu  stredného článku štvrtého prsta pravej ruky s dobou liečenia 5 týždňov. Poranenie nemalo vplyv na doterajší spôsob života poškodeného. Jedná sa o ľahkú ujmu na zdraví.
	Pre trestný čin ublíženia na zdraví podľa § 221 ods. 1 Tr.zák. účinného v čase spáchania skutku možno uložiť trest odňatia slobody až na dva roky alebo peňažný trest.
	Vzhľadom k tomu že poškodený XXXXX sa dlhodobo zdržiava mimo územia Slovenskej republiky, pričom vo veci bola dva krát vykonaná právna pomoc o jeho výsluch avšak s negatívnym výsledkom, nebol vo veci doposiaľ vypočutý ako poškodený a jeho pobyt nie je orgánom činným v trestnom konaní známy.
	Zo spisového materiálu vyplýva, že obv.XXXXX bol rozsudkom Okresného súdu XXXXX III sp.zn. 2T 125/03 zo dňa  13.11.2003, ktorý nadobudol právoplatnosť dňom 13.11.2003 odsúdený pre opakovaný trestný čin násilia proti skupine obyvateľov a proti jednotlivcovi podľa § 197a ods. 1, ods. 2 Tr.zák. k úhrnnému trestu odňatia slobody v trvaní 8 mesiacov so zaradením do II.  nápravnovýchovnej skupiny a rozsudkom Okresného súdu XXXXX II sp.zn. 2T 144/07 zo dňa  15.01.2008, ktorý nadobudol právoplatnosť dňom 15.01.2008 odsúdený pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr.zák. a iné  k úhrnnému trestu odňatia slobody v trvaní 10 mesiacov nepodmienečne so zaradením do ústavu na výkon väzbe so stredným stupňom stráženia.
	XXXXX bol rozsudkom Okresného súdu XXXXX III sp.zn. 4T 36/02 zo dňa 04.07.2002, ktorý nadobudol právoplatnosť dňa 08.07.2002 odsúdený pre opakovaný trestný čin krádeže spolupáchateľstvom podľa § 247 ods. 1, ods. 2 písm. a/, ods. 3 písm. b/, § 9 ods. 2 Tr.zák a iné úhrnnému trestu odňatia slobody v trvaní 16 mesiacov so zaradením do II. nápravnovýchovnej skupiny a rozsudkom Okresného súdu XXXXX I sp.zn. 1T 87/03 zo dňa  03.11.2003, ktorý nadobudol právoplatnosť dňa 03.11.2003 odsúdený pre trestný čin krádeže podľa § 247 ods. 2 písm. a/, ods. 3 písm. a/ Tr.zák. k trestu odňatia slobody v trvaní 16 mesiacov so zaradením do II. nápravnovýchovnej skupiny.
	Prokurátor môže zastaviť trestné stíhanie podľa § 215 ods. 2 písm. a/ Tr.por. ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Na základe týchto skutočností bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Jozef Tuhý
prokurátor